Afrikaans: Die artikel omlyn die verskuiwing in betekenis van die metafoor “natuurwet” in die moderne denke, van sy voormoderne betekenis as ’n goddelike maatstaf vir menslike gedrag toeganklik vir die rede. Descartes het hierdie betekenis uitgebrei om die reëlmaat van meganiese liggame in te sluit, deur ’n absolute wetsisteem vir alle moontlike wêrelde as a priori, rasioneel, aksiomaties te poneer. Newton het laasgenoemde gerelativeer uit ’n perspektief op die veelfasettige regering van God. Die ouer opvatting van “natuurwet” is gehandhaaf in die ekonomie en die politikologie, waar dit gedien het as verdediging van individuele vryheid en non-intervensie (Petty, Locke), maar ook (dialekties) ’n determinisme geïmpliseer het. Dit het egter verband bly hou met die Cartesiese betekenis deur pogings van Petty, Hobbes en Locke om ’n natuurwetenskap van die sosiale lewe te konstrueer.